Document ID: 32002R0786

Komisijas Regula (EK) Nr. 786/2002
(2002. gada 13. maijs),
ar ko groza Padomes Regulu (EK) Nr. 747/2001 attiecībā uz Kopienas tarifu kvotām un salīdzināmiem daudzumiem dažiem lauksaimniecības produktiem, kuru izcelsme ir Jordānijā
Eiropas Kopienu Komisija,
ņemot vērā Eiropas Kopienas dibināšanas līgumu,
ņemot vērā Padomes 2001. gada 9. aprīļa Regulu (EK) Nr. 747/2001, ar ko paredz Kopienas tarifu kvotu un salīdzināmo daudzumu pārvaldību attiecībā uz produktiem, par kuriem atbilstīgi nolīgumiem ar dažām Vidusjūras reģiona valstīm var pretendēt uz atvieglojumiem, un atceļ Regulu (EK) Nr. 1981/94 un (EK) Nr. 934/95 [1], un jo īpaši tās 5. pantu,
tā kā:
(1) Eiropas un Vidusjūras reģiona valstu nolīgumā, ar ko izveido Eiropas Kopienas un tās dalībvalstu, no vienas puses, un Jordānijas Hāšimītu Karalistes, no otras puses, asociāciju [2], še turpmāk - "Nolīgumā", saskaņā ar Kopienas tarifu kvotām tarifu koncesijas ir piešķirtas attiecībā uz dažu lauksaimniecības produktu, kuru izcelsme ir Jordānijā, ievešanu Kopienā.
(2) Dažām gurķu un meloņu šķirnēm, kurām saskaņā ar Eiropas Ekonomikas kopienas un Jordānijas Hāšimītu Karalistes Sadarbības nolīguma Papildu protokolu, kas apstiprināts ar Padomes Lēmumu 87/512/EEK [3], tarifu koncesijas piemēro salīdzināmā daudzuma ietvaros, Nolīgumā ir paredzēts atbrīvojums no muitas nodokļiem neierobežota apjoma ievedumiem Kopienā.
(3) Lai īstenotu Nolīgumā paredzētās tarifu koncesijas, jānomaina to lauksaimniecības produktu saraksts, uz kuriem attiecas tarifu kvotas, un jāatceļ salīdzināmie daudzumi dažām gurķu un meloņu šķirnēm.
(4) Saskaņā ar Nolīgumu no tā spēkā stāšanās dienas tarifu kvotu apjomi dažiem produktiem ir jāpalielina par četrām vienādām ikgadējām daļām, no kurām katra atbilst 3 % no Nolīgumā noteiktajiem pamatapjomiem.
(5) Tādēļ attiecīgi jāgroza Regula (EK) Nr. 747/2001.
(6) Šajā regulā paredzētie pasākumi ir saskaņā ar Muitas kodeksa komitejas atzinumu,
IR PIEŅĒMUSI ŠO REGULU.
1. pants
Regulas (EK) Nr. 747/2001 V pielikumu aizstāj ar tekstu, kas dots šīs regulas pielikumā.
2. pants
Šī regula stājas spēkā dienā, kad to publicē Eiropas Kopienu Oficiālajā Vēstnesī.
To piemēro no 2002. gada 1. maija.
Šī regula uzliek saistības kopumā un ir tieši piemērojama visās dalībvalstīs.
Briselē, 2002. gada 13. maijā

Labels: 3
18
6